Vígasamtökin Íslamskt jihad ( Palestinian Islamic Jihad ) sendu í gær frá sér hótun gegn söngvakeppni evrópskra sjónvarpsstöðva Eurovision að því er ísraelska dagblaðið Jerusalem Post greinir frá . Undirbúningur keppninnar , sem fer fram í Tel Aviv í Ísrael eftir tæpar tvær vikur , heldur þó áfram samkvæmt áætlun . Tilkynntu Samtök evrópskra sjónvarpsstöðva ( EBU ) í gær að vinna vegna keppninnar muni halda óbreytt áfram , en að grannt verði fylgst með þróun mála . „ Öryggi er ávallt í fyrirrúmi hjá EBU , “ sagði í skriflegu svari við fyrirspurn The Jerusalem Post vegna málsins . „ Við höldum áfram okkar starfi í samstarfi við KAN ( ísraelska ríkissjónvarpið ) og höfuðstöðvar ísraelska hersins ( Home Front Command ) til þess að tryggja öryggi allra starfsmanna og gesta í Expo Tel Aviv höllinni . “ Tónleikum með Eurovision-þema , sem áttu að fara fram í gærkvöldi , var aflýst með nokkurra klukkutíma fyrirvara í kjölfar skipunar frá höfuðstöðvum hersins sem bannaði allar fjöldasamkomur . Stóð til að Dana International , sem sigraði keppnina 1998 , myndi stíga á svið . Átök hafa geisað í suðurhluta landsins við landamæri Gaza og hefur spenna milli Ísraelsríkis og Palestínu verið að aukast . Hundruðum flugskeyta hefur verið skotið milli Ísraels og Gaza og frá því í gærmorgun hafa átta látið lífið og tugir særst .